Davlat tibbiyot muassasalari tomonidan fuqarolarga maʼlumotnomalar berish tartibini yanada soddalashtirish chora-tadbirlari toʻgʻrisida
(resolution, 2023-11-22)

Oʻzbekiston Respublikasi Prezidentining “Aholiga davlat xizmatlari koʻrsatishning milliy tizimini tubdan isloh qilish chora-tadbirlari toʻgʻrisida” 2017-yil 12-dekabrdagi PF-5278-son Farmoniga muvofiq Ruhiy kasalliklar boʻyicha dispanser va Narkologiya dispanseri tomonidan fuqarolarning dispanser hisobida turishi yoki turmasligi toʻgʻrisida maʼlumotnomalar berish tartibini soddalashtirish maqsadida Vazirlar Mahkamasi qaror qiladi: 1. Oʻzbekiston Respublikasi Sogʻliqni saqlash vazirligi va Adliya vazirligining fuqarolarning Ruhiy kasalliklar boʻyicha dispanser hamda Narkologiya dispanseri hisobida turishi yoki turmasligi toʻgʻrisidagi maʼlumotnomani Davlat xizmatlari markazlari hamda Oʻzbekiston Respublikasi Yagona interaktiv davlat xizmatlari portali (keyingi oʻrinlarda YIDXP deb ataladi) orqali taqdim etish toʻgʻrisidagi taklifi maʼqullansin. 2. Belgilansinki, 2020-yil 1-apreldan boshlab: Ruhiy kasalliklar boʻyicha dispanser hamda Narkologiya dispanseri tomonidan fuqarolarning hisobda turishi yoki turmasligi toʻgʻrisidagi maʼlumotnomani toʻgʻridan-toʻgʻri berish amaliyoti bekor qilinadi; fuqarolarga Ruhiy kasalliklar boʻyicha dispanser hamda Narkologiya dispanseri hisobida turishi yoki turmasligi toʻgʻrisidagi maʼlumotnoma faqat Davlat xizmatlari markazlari yoki YIDXP orqali taqdim etiladi; narkologiya va ruhiy kasalliklarga chalingan fuqarolar hisobi faqat elektron shaklda yuritiladi. 4. Oʻzbekiston Respublikasi Adliya vazirligi Sogʻliqni saqlash vazirligi bilan birgalikda 2020-yil 1-martga qadar davlat xizmatlarini koʻrsatish uchun zarur boʻlgan avtomatlashtirilgan elektron axborot tizimini ishlab chiqsin. 5. Oʻzbekiston Respublikasi Sogʻliqni saqlash vazirligi 2020-yil 1-aprelga qadar avtomatlashtirilgan elektron axborot tizimiga Ruhiy kasalliklar boʻyicha dispanser va Narkologiya dispanseri hisobida turgan fuqarolar haqida tegishli maʼlumotlarni kiritib, elektron baza shakllantirilishini taʼminlasin hamda davlat xizmatlarini koʻrsatishda tegishli maʼlumotlardan foydalanish imkoniyatini taqdim qilsin. 6. Oʻzbekiston Respublikasi Sogʻliqni saqlash vazirligi: 2020-yil 1-fevralga qadar davlat xizmatlari koʻrsatish uchun zarur hujjatlarning namunaviy shakllari, blankalari ishlab chiqilishini hamda Oʻzbekiston Respublikasi Adliya vazirligi huzuridagi Davlat xizmatlari agentligi (keyingi oʻrinlarda Davlat xizmatlari agentligi deb ataladi) bilan kelishilgan holda tasdiqlanishini; 2020-yil 1-martga qadar Davlat xizmatlari agentligi bilan birgalikda hududiy boʻlinmalarning YIDXPga ulanishini; 2020-yil 1-aprelga qadar Davlat xizmatlari agentligi bilan birgalikda Davlat xizmatlari markazlarining xodimlari ishtirokida ushbu qaror bilan tasdiqlangan maʼmuriy reglamentlarni amalda qoʻllashning samaradorligi va natijadorligi darajasini oshirishga yoʻnaltirilgan oʻquv seminarlari tashkil etilishi va oʻtkazilishini taʼminlasin. 7. Davlat xizmatlari agentligi YIDXPda davlat xizmatlari koʻrsatilishining har bir bosqichida yuridik va jismoniy shaxslarning murojaatlari koʻrib chiqilishini kuzatib borish tartibini joriy etsin. 8. Oʻzbekiston Respublikasi Sogʻliqni saqlash vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 9. Belgilab qoʻyilsinki, davlat xizmatlari koʻrsatuvchi davlat organlari va boshqa tashkilotlar hamda Oʻzbekiston Respublikasi Adliya vazirligi huzuridagi Davlat xizmatlari agentligi rahbarlari ushbu qarorda nazarda tutilgan vazifalarning oʻz vaqtida, toʻliq va sifatli bajarilishi uchun shaxsan javob beradilar. 10. Mazkur qarorning bajarilishini nazorat qilish Oʻzbekiston Respublikasi sogʻliqni saqlash vaziri A.Q. Shadmanov va Oʻzbekiston Respublikasi adliya vaziri R.K. Davletov zimmasiga yuklansin.